**רצח יואל לֶהַנגֶהל** התרחש ב-7 באוקטובר 2022 בקריית שמונה. בעת שהותקף על ידי קבוצה גדולה של נערים ובגירים שדקרו את להנגהל בבטנו באמצעות סכין. להנגהל היה תלמיד ישיבת ההסדר מעלות, עולה חדש בן קהילת בני המנשה מהודו, שעמד לפני גיוס לצה"ל.

במהלך חקירת המשטרה נחקרו 115 עדים ונעצרו 11 חשודים, רובם קטינים. נגד אחד מהתוקפים, ליעד אדרי, חייל בן 21 תושב קריית שמונה, הוגש כתב אישום בגין רצח.

הרצח דווח בהרחבה בתקשורת ובעיקר ברשתות החברתיות. בשל מחדלי המשטרה, הודחו מתפקידם מפקד תחנת קריית שמונה סגן-ניצב ניר ששון, והשוטר חיים גבאי, שגם נחקר בחשד כי היה מעורב בהסתרת מידע עקב היכרותו עם החשוד ברצח, וכן שלא דיווח כי בתו בת ה-13 הייתה מעורבת בקטטה שקדמה לרצח.

רקע
---

יואל להנגהל בן ה-18 היה בנם הבכור של בת שבע וגדעון להנגהל. כחצי שנה לפני הרצח עלה לישראל יחד עם בני משפחתו. המשפחה התגוררה בנוף הגליל. שלושה חודשים לפני הרצח פגש את בת זוגו הדסה סינגסון, גם היא מקהילת בני המנשה, שעלתה לארץ שנתיים לפניו. ביום הרצח הגיע להנגהל לקריית שמונה, עיר מגוריה של סינגסון, על מנת לבלות עמה.

הרצח
----

בסמוך למקום בו בילו להנגהל וזוגתו נערכה מסיבת יום הולדת בהשתתפות עשרות קטינים בגילאי 13–15, שלפי עדויות היו שיכורים. בין המבלים לחוגגים התפתחה קטטה, ועד מהרה למקום הגיעו שוטרים, אך אלו עזבו את המקום מבלי להתערב באירוע. לאחר שהשוטרים עזבו, הסלימה הקטטה ולהנגהל נדקר בבטנו והוכה. לאחר שהתמוטט, התפזרו התוקפים במהירות. הוא פונה באמבולנס לבית החולים זיו בצפת, שם נקבע מותו.

חקירת המשטרה
------------

 קטע זה עוסק באירוע אקטואלי או מתמשך. הנתונים בנושא זה משתנים במהירות או בהתמדה, ועל כן ייתכן שהם חלקיים, לא מדויקים או לא מעודכנים.
במהלך חקירת המשטרה נחקרו 115 מעורבים, מרביתם נערים בגילאי 13–17 שנכחו במסיבת יום ההולדת בסמוך למקום הדקירה. 11 נערים נעצרו בחשד למעורבות ברצח, מעצרם של שניים מהם הוארך מספר פעמים. 

בנובמבר נעצר ליעד אדרי, תושב קריית שמונה בן 21, כחשוד ברצח. ב-21 בנובמבר 2022 הוגש נגדו כתב אישום בעבירות של רצח, שיבוש מהלכי משפט והדחה בחקירה. במאי 2023 שוחרר למעצר בית.

משפט
----

 קטע זה עוסק באירוע אקטואלי או מתמשך. הנתונים בנושא זה משתנים במהירות או בהתמדה, ועל כן ייתכן שהם חלקיים, לא מדויקים או לא מעודכנים.
ביום 14 במרץ 2024 פורסם כי לאחר הליך גישור הגיעו אדרי והפרקליטות להסדר טיעון לפיו הודה בגרימת חבלה בכוונה מחמירה, שיבוש הליכי משפט והדחה בחקירה.

המחדל המשטרתי
-------------

עקב שאלות שעלו לאור העובדה שהשוטרים כבר היו בזירה לפני הרצח, מינה שמעון לביא, מפקד מחוז הצפון, קצין חוקר שיבדוק את התנהלות שלושת השוטרים שהגיעו לקטטה הראשונה ועזבו את המקום. אחד השוטרים הודח והושם במעצר בית, לאחר שהתברר שלא דיווח על נוכחות בתו בת ה-13 בזירה, ועל קשרי ידידות של בת אחרת עם הנאשם ברצח. הנאשם נכח בזירה גם בקטטה הראשונה, והשוטר הכיר אותו ואף סייע לו לשבש את הליכי החקירה.

בחוות הדעת שהגיש החוקר, עלו כשלים בתפקוד השוטרים והקצינים. בנוסף, בביקורת פתע שבוצעה בתחנה, התברר כי חלק מהכשלים חזרו על עצמם. מפקד המחוז הדיח מתפקידו גם את מפקד תחנת קריית שמונה, סגן-ניצב ניר ששון. לדבריו, הרצח יכול היה להימנע לו הייתה התחנה מטפלת באירוע המקדים. בנוסף, נמצאו כשלים בתפקוד השוטרים, בפיקוד ובשליטה של התחנה, והתברר כי זירת הרצח לא טופלה כנדרש. סגן מפקד התחנה קיבל הערה פיקודית.

### כתב אישום נגד השוטרים

 קטע זה עוסק באירוע אקטואלי או מתמשך. הנתונים בנושא זה משתנים במהירות או בהתמדה, ועל כן ייתכן שהם חלקיים, לא מדויקים או לא מעודכנים.
ב-5 בינואר 2023 הוגש כתב אישום נגד שלושת השוטרים שטיפלו באירוע - חיים גבאי, שי כהן ויצחק בן שעיה. כתב האישום מייחס להם עבירות של שיבוש מהלכי משפט, מרמה והפרת אמונים. בכתב האישום נטען כי גבאי היה מיודע עם החשוד ברצח, אדרי, ואף שוחח עמו טלפונית והעביר לו מידע לגבי מצבו של להנגהל, ולאחר מותו שוחח עם אמו של אדרי בטרם נעצר והציע לה לשכור לו עורך דין. על אף מעורבותו של אדרי באירוע הקטטה, והחשד כי היה מעורב באירוע הדקירה, מצבו הנפשי והשאלות ששאל, נמנע גבאי, במודע ובמכוון, מלמסור את המידע למפקדיו ולצוות החקירה. למעשה, אדרי הפך לחשוד רק לאחר שנודע למשטרה מגורם אחר על מעורבותו האפשרית.

בסעיף אישום נוסף נטען כי גבאי ומתנדב נוסף לקחו מהזירה קסדה מוכתמת בדם, והכניסו אותה לניידת המשטרה. כהן ובן שעיה החליטו להשיב את הקסדה למקום באופן שיסתיר את דבר הזזתה מהמקום והחזרתה. בהוראתם החזיר גבאי את הקסדה לזירה, תוך שהוא משנה את המקום ממנו נלקחה. בנוסף, נטען כי הנאשמים נמנעו מלתעד את הזזת הקסדה והחזרתה, ולא עדכנו את מתעד זירת האירוע בעניין.

ב-5 בפברואר 2024 אישר בית משפט השלום בנצרת הסדר טיעון עם גבאי, במסגרתו הודה זה והורשע בעבירות של מרמה והפרת אמונים, וסעיף האישום המרכזי של שיבוש הליכי חקירה נמחק.

קישורים חיצוניים
----------------

* תיעוד ממצלמת אבטחה של הקטטה שהסתיימה ברצח יואל להנגהל
* יוסי מזרחי, ‏חברתו של יואל להנגהל משחזרת את הלילה שבו נרצח אל מול עיניה: "באו עם אבנים וברזילים, מוכנים לריב", באתר ‏מאקו‏, 23 באוקטובר 2022
* גיא פלג, ‏התיעוד שחושף את המחדל המשטרתי שקדם לרצח יואל להנגהל, באתר ‏מאקו‏, 1 בדצמבר 2022
* ראיון עם הוריו של יואל להנגהל
* פרק 5: "מי רצח את יואל?", עובדה, קשת 12, עונה 2023. שודר לראשונה ב-02/02/2023.

הערות שוליים
------------

1. ↑  עידן אבני, חשד כי המנוח פגע בחברתו: הוגש כתב אישום בגין רצח הנער יואל לנגהל ז"ל, באתר ישראל היום, 21 בנובמבר 2022
2. ↑  אחון חכמון, ‏רצח יואל להנגהל: הותר לפרסום שם החשוד, מחר יוגש כתב אישום, באתר מעריב אונליין, 20 בנובמבר 2022
3. ↑  אדר גיציס, ‏הסתיימה חקירת רצח יואל להנגהל: בן 21 יואשם, סנגורו ל-N12: "הוא חייל ללא עבר פלילי - זאת טעות", באתר ‏מאקו‏, 18 בנובמבר 2022
4. ↑  עלי מוגרבי, "תמחקו כל הודעה אפשרית": זה הנאשם ברצח יואל להנגהל, באתר חדשות 13, 21 בנובמבר 2022
5. ↑  עלי מוגרבי, רצח יואל להנגהל: הנאשם ליעד אדרי ישוחרר למעצר בית, באתר חדשות 13, 16 במאי 2023
6. ↑  ישראל מושקוביץ, הסדר דרמטי: ליעד אדרי לא יואשם ברצח יואל להנגהל, באתר ynet, 14 במרץ 2024
7. ↑  כתב אישום יוגש נגד צעיר החשוד ברצח יואל להנגהל, באתר "סרוגים", 18 בנובמבר 2022
8. ↑  איתן גליקמן ולירן לוי, המחדל סביב רצח יואל להנגהל: השוטר שהוזעק לזירה נחקר, נבדק אם הכיר את החשוד, באתר ynet, 29 באוקטובר 2022
9. ↑  הקלטה מתוך שתי שיחות הדחה בין מפקד מחוז הצפון לבין מפקד תחנת קריית שמונה
10. ↑  יונתן הורנפלד, ‏"דקר את הקורבן בבטנו ונמלט": כתב אישום יוגש בפרשת רצח יואל לנגהל, באתר דבר העובדים בארץ ישראל, 21 באוקטובר 2022
11. ↑  עדי חשמונאי ויעל פרידסון, בית המשפט אישר הסדר טיעון מקל לשוטר שהועמד לדין בפרשת רצח יואל להנגהל, באתר הארץ, 5 בפברואר 2024

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"רצח יואל להנגהל"**.